Карлсруэ
Карлсруэ – Германиянын түштүк-батышындагы шаар. Баден-Бюртемберг жеринде (административдик-аймактык бирдик). Франциянын чек арасына жакын, Рейн дарыясынан 7 км чыгышта жайгашкан. Калкы 287,3 миң (2008); калкынын саны жана экономикалык мааниси боюнча 3-орунда. Ири жол тоому. Дарыя порту (жылына 7,1 млн тонна жүк ташылат). Карлсруэ порт комплекси 5 гаванды камтыйт. Аэропорту бар. Шаар 1715-жылы маркграф тарабынан негизделген. Чиркөөлөр, монета двору, сүрөт галереясы, ратуша, Кунстхалленин имараты, башкы почта жана башка сакталган. Карлсруэ – өлкөнүн маданий, илимий жана билимдин маанилүү борбору. Илим изилдөө институттары, университеттер, институттар, мамлекеттик жогорку музыкалык мектеп, сүрөт галереясы, театрлар, музейлер, архив жана башка бар. Шаарда ири компаниялардын штаб-квартиралары, концерндер жайгашкан. Машина куруу (анын ичинде станок, вагон, локомотив, автомобиль, оор машина, электр-техникалык, радио электроника, прибор жана башка) өнөр жай өнүккөн. Аскер өндүрүшү (негизинен атылма куралдар, ок-дары), нефть ажыратуу [Карлсруэ – Германиядагы эң маанилүү нефть иштетүүчү борбор; шаардагы «MiRO» ишканасы Европадагы эң ири ишкана (жылына 15 млн тонна нефть өндүрөт)], химиялык (пластмасса, жасалма каучук, резина-техникалык жана башка), фармацевтика, косметика, целлюлоза-кагаз, тамак-аш, тамеки, полиграфиялык, эмерек, курулуш материалдар өнөр жай ишканалары иштейт. Эл аралык фестивалдар жана дүйнөлүк спорт оюндары, көргөзмөлөр, жармаңкелер өткөрүлүп турат.

Шаарлар

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9